Proizvodi koji se nude ovise i o značajkama svakog nacionalnog gospodarstva te o nacionalnim prioritetima politike. Neke su države članice izradile posebne programe za pojedine sektore, primjerice za proizvodnju zrakoplova (npr. bezuvjetna garancija za Airbus) i brodogradnju (službena financijska potpora). To može biti posljedica odvojenih sektorskih dogovora u okviru Sporazuma OECD-a o službeno podupiranim izvoznim kreditima, pri čemu su neki uvjeti poslovanja prilagođeni posebnim potrebama određenih sektora. Osim toga, neke izvozno-kreditne agencije nude prilagođene programe za MSP-ove ili za održive projekte te u novije vrijeme posebne programe povezane s pandemijom bolesti COVID-19, koji mogu utjecati na privremene sporazume koje sudionici sporazuma OECD-a sklapaju o alternativnim uvjetima poslovanja za višestruke transakcije sa zajedničkim značajkama, a na temelju pojedinačnih posebnih dogovora u skladu s člancima od 56. do 61. tog sporazuma.

Smjernicama OECD-a osigurava se usklađenost prakse i standarda odobravanja plasmana u području službeno podupiranih izvoznih kredita, u sve većem broju pitanja. Međutim, unutar tog okvira i u skladu s Uredbom vlade i nacionalne izvozno-kreditne agencije očigledno imaju prostora za osmišljavanje vlastitih programa. Prema tome, vrste proizvoda koje nude i uvjeti poslovanja razlikuju se od jedne do druge izvozno-kreditne agencije u Uniji. Države članice često dodaju nacionalne zahtjeve regulatornom okviru EU-a (npr. pravila o nacionalnom sadržaju), što stvara određenu raznolikost u pogledu uvjeta za pojedini proizvod i projekata koji su prihvatljivi za dobivanje potpore u Uniji.

(c)Uzimanje u obzir rizika za okoliš

OECD ima dugu tradiciju razmjene informacija i primjera dobre prakse o tome kako pronaći rješenje za rizike povezane sa službenom potporom. Članice OECD-a, uključujući većinu država članica EU-a, postigle su niz dogovora u obliku preporuka OECD-a koje se odnose na mjere za odgovor na potencijalne okolišne i socijalne učinke projekata i druge relevantne rizike.

U Preporuci OECD-a o zajedničkim pristupima za službeno podupirane izvozne kredite i dubinsku analizu u području zaštite okoliša i socijalnih pitanja utvrđuju se zajednička načela za provedbu dubinske analize u području zaštite okoliša kako bi se utvrdili i uklonili potencijalni učinci na okoliš i rizici za okoliš povezani sa zahtjevima za službeno podupirane izvozne kredite. Riječ je o dobro poznatoj preporuci, koja se uglavnom temelji na standardima uspješnosti zaštite okoliša i socijalne zaštite Međunarodne financijske korporacije (Standardi uspješnosti IFC-a), Smjernicama Grupe Svjetske banke u području zdravlja, sigurnosti i okoliša (Smjernice u području zdravlja, sigurnosti i okoliša) i politikama zaštite okoliša i socijalne zaštite Svjetske banke te na okolišnim i socijalnim standardima Svjetske banke. Članice OECD-a redovno je preispituju, a zadnji je put revidirana 2016.

Preporukom su obuhvaćena ključna pitanja zaštite okoliša, među ostalim emisije u zrak (npr. emisije stakleničkih plinova), otpadne vode, buka, vibracije, učinkovitost resursa (npr. očuvanje sirovina, energije i vode), gospodarenje otpadom, upravljanje opasnim materijalima i sigurnost, onečišćeno zemljište, učinci na usluge ekosustava, zaštitu i očuvanje bioraznolikosti, održivo upravljanje živim prirodnim resursima i pitanja klimatskih promjena. Uključuje i zahtjeve za pripravnost i odgovor na krize kako bi vlasnik projekta mogao odgovoriti na slučajne i krizne situacije na način koji je primjeren za sprečavanje i ublažavanje učinaka na okoliš i socijalnih učinaka. Svih 20 izvozno-kreditnih agencija EU-a koje podnose izvješće donijelo je i provelo Preporuku kao relevantni okvir za potporu donošenju odluka o pružanju službene potpore.

Prema tome, politike dubinske analize i postupci procjene rizika izvozno-kreditnih agencija EU-a, koje neke izvozno-kreditne agencije objavljuju na svojim internetskim stranicama, uvelike se temelje na Preporuci OECD-a o zajedničkim pristupima, čak i ako Preporuka nema isključivu ulogu i ako se politike temelje i na drugim međunarodnim standardima i pravnoj stečevini Unije. Postupci ex ante procjene koji se provode u Uniji obično ovise o vrsti, veličini i kategoriji određenog zahtjeva: što je projekt riskantniji i/ili veći to je procjena intenzivnija. Tijekom tih procjena utvrđuju se, razvrstavaju i ocjenjuju rizici koji mogu utjecati na prihvatljivost za potporu.

Svih 20 država članica koje pružaju službenu potporu izvijestilo je o usklađenosti s Preporukom OECD-a o zajedničkim pristupima i njezinom okolišnom dimenzijom, koja je sastavni dio njihovih sustava provedbe dubinskih analiza i upravljanja rizicima te njihova postupka donošenja odluka.

Sve države članice koje primjenjuju Preporuku OECD-a o zajedničkim pristupima potvrdile su da su pregledale sve zahtjeve za službeno podupirane izvozne kredite kako bi utvrdile treba li provesti analizu učinka na okoliš. U skladu s Preporukom od izvozno-kreditnih agencija traži se da te zahtjeve razvrstavaju, ovisno o potencijalnom negativnom učinku na okoliš, u tri kategorije rizika: visoki (kategorija A), srednji (kategorija B) ili niski (kategorija C). Štoviše, mnoge države članice izvješćuju da primjenjuju Preporuku šire od njezina područja primjene. To uključuje razvrstavanje svih transakcija, uključujući one za koje njihov udio u transakciji iznosi manje od 10 milijuna posebnih prava vučenja (SDR), koje u načelu ne bi bile obuhvaćene u fazi pregledavanja.

Države članice izvijestile su da je procjena utjecaja na okoliš i društvo u skladu s člankom 18. Preporuke OECD-a o zajedničkim pristupima provedena za sve transakcije za koje je izvozno-kreditna agencija preuzela konačnu obvezu i koje su razvrstane u projekte kategorije A, koji imaju potencijal za znatne negativne učinke na okoliš.

Kad je riječ o transakcijama povezanima s projektima kategorije B, koji imaju potencijal za neznatne negativne učinke na okoliš, države članice izvješćuju da su podnositelji zahtjeva za službenu potporu uvijek dostavili dostatne informacije koje su se odnosile na relevantne učinke projekta na okoliš u skladu s člankom 19. Preporuke OECD-a o zajedničkim pristupima.